[{"text_idx": "#000002", "text": "Mae darllen stori dda yn gallu eich tywys chi i fannau arallfydol. Mae stori dda yn gallu eich cysuro, gwneud i chi grio a chwerthin, a hynny weithiau mewn un dudalen!\nOnd, be sy\u2019n well na darllen ydi rhannu\u2019r profiad gyda ffrindiau. Mae Llyfrau Lliwgar yn glwb llyfrau LHDTC+ ac maen nhw\u2019n cyfarfod yn aml ym Mhontio, Bangor. Yno, byddant yn trafod bob math o lyfrau, y dwys a\u2019r digri, a hynny mewn cwmni clos a chefnogol o gyd-ddarllenwyr brwd."}, {"text_idx": "#000003", "text": "Er mwyn darganfod mwy am drafodaethau\u2019r clwb, holodd Lysh Cymru sylfaenwr Llyfrau Lliwgar, sef Gareth Evans-Jones, ac eglurodd sut mae\u2019r grw\u0302p yn dysgu gyda\u2019i gilydd a sut mae\u2019r grw\u0302p wedi dod yn ffrindiau da."}, {"text_idx": "#000004", "text": "Beth yw eich hoff lyfr sydd wedi cael ei drafod yn y clwb lyfrau?\nDyna goblyn o gwestiwn anodd gan ein bod wedi trafod bob math o lyfrau, o\u2019r ysgafn i\u2019r dwys, a phob man yn y canol! Ond dwi\u2019n meddwl i hunangofiant John Sam Jones, The Journey is Home, wneud argraff arbennig arna i. Mae hi\u2019n gyfrol mor onest ac yn gofnod pwysig o driniaeth cymdeithas o bobl hoyw. Mi wnes i hefyd wir fwynhau Oranges Are Not The Only Fruit gan Jeanette Winterson. Dyna gyfrol onest arall a thrawiadol iawn, sy\u2019n archwilio rhywioldeb yng nghyd-destun cymdeithas a chrefydd. Ond a dweud y gwir, mae pob un o\u2019r llyfrau wedi bod yn ddiddorol ac wedi sbarduno trafodaeth!\nPa mor bwysig ydi o wyt ti\u2019n meddwl fod stori\u0308au LHDTC+ yn cael eu hadrodd mewn llyfrau cyfoes, yn enwedig llyfrau Cymraeg cyfoes?\nMae\u2019n hollbwysig fod straeon LHDTC+ yn cael eu hadrodd mewn llyfrau cyfoes, ac yn bendant, mewn llyfrau Cymraeg. Mewn difri, mae yna brinder llyfrau LHDTC+ Cymraeg, ond braf ydi gweld bod yna lenorion yn mynd i\u2019r afael a\u0302 hynny. Er enghraifft, braf iawn oedd gweld Ciaran Eynon yn cipio Cadair Eisteddfod yr Urdd eleni gyda cherdd yn trafod rhywioldeb a\u2019r Gymraeg. Dyma\u2019n rhannol hefyd pam ein bod wedi sefydlu rhwydwaith llenorion LHDTC+ Cymraeg - ac mae croeso i awduron o bob math a phrofiad ymuno a\u0302\u2019r criw!"}, {"text_idx": "#000005", "text": "Wyt ti\u2019n meddwl y dylai llyfrau sy\u2019n adrodd stori\u0308au LHDTC+ cael eu cynnwys mewn cwricwlwm ysgolion fel llyfrau testun TGAU?\nYdw, dwi\u2019n meddwl fod \u2019na le i gynnwys llenyddiaeth LHDTC+ yng nghwricwlwm ysgolion, boed fel testunau craidd neu destunau cysylltiol. Rydan ni\u2019n byw mewn oes lle mae yna fwy o ymwybyddiaeth o bobl LHDTC+, er bod \u2019na gryn dipyn o ffordd i fynd eto cyn bod \u2019na gynwysoldeb cyffredinol, felly dwi\u2019n teimlo bod angen cynnwys llyfrau o\u2019r fath. Er enghraifft, gwych o beth oedd gweld dwy gyfrol a gyfieithwyd gan Elin Haf Gruffydd Jones sy\u2019n cynnwys dwy fam mewn un a dau dad yn y llall yn cael eu cyhoeddi eleni. Y gobaith ydi y bydd y cyfrolau hynny\u2019n cyrraedd ysgolion ar hyd a lled Cymru ac yn normaleiddio perthnasau hoyw, yn yr achos hynny. Byddai mwy o lyfrau yn trafod amrediad gwahanol o thema\u0302u yn gysylltiedig a\u0302 gwahanol bobl yn y gymuned LHDTC+ yn gyffredinol yn fanteisiol iawn."}, {"text_idx": "#000006", "text": "Beth yw sylwadau\u2019r rhai sy\u2019n mynychu\u2019r clwb lyfrau am y clwb? Pa werth wyt ti\u2019n meddwl maen nhw\u2019n cael o fynychu clwb lyfrau?\nDwi\u2019n gobeithio bod yr aelodau\u2019n mwynhau dod i\u2019r clwb! Mae \u2019na griw selog sydd wedi bod yno o\u2019r dechrau, ond mae \u2019na aelodau newydd yn gyson ymuno, a dyna rywbeth rydan ni\u2019n teimlo\u2019n gryf yn ei gylch, sef bod croeso mawr i bawb ymuno unrhyw dro. Mae\u2019n gyfle i ni drafod llenyddiaeth LHDTC+, math o lenyddiaeth sydd, tan yn ddiweddar iawn, heb gael ei drafod yn ddigonol nac yn eang. Mae\u2019n gyfle i glywed barn a safbwyntiau pobl wahanol a dysgu gan ein gilydd. Yn ogystal, dwi\u2019n teimlo ei fod yn gyfle da iawn i gymdeithasu a chwrdd a\u0302 phobl o wahanol gefndiroedd, profiadau, oedran, ac ati. Yn bendant, dwi wedi ennill nifer o ffrindiau ella na fuaswn wedi eu cyfarfod oni bai am y clwb, ac mae sawl un arall wedi dweud hynny hefyd."}, {"text_idx": "#000007", "text": "Ti sy\u2019n arwain y sgwrs yn ystod y sesiynau... Sut brofiad ydi hynny?\nIa, fi sy\u2019n dechrau\u2019r sgwrs, sy\u2019n brofiad difyr iawn. Mi fydda i\u2019n dechrau gydag ambell gwestiwn a buan fydd y drafodaeth yn tyfu ac yn bywiocau ohoni ei hun. Mae\u2019n wych fod yr aelodau i gyd yn fodlon rhannu eu barn, gwrando ar safbwyntiau ei gilydd,dadlau\u2019n ysgafn ambell dro, a chreu trafodaeth hynod ysgogol.\nPam fod darllen yn gyffredinol o les?\nMae darllen yn gyffredinol o les eithriadol. Mae llyfrau\u2019n gallu codi drych i\u2019r byd rydan ni\u2019n byw ynddo a thrwy weld cymeriadau\u2019n profi straeon sy\u2019n debyg i ni mewn rhyw ffordd, mae modd deall ein sefyllfaoedd yn llawnach. Mae\u2019r gallu i uniaethu a\u0302 chymeriadau llenyddol yn brofiad eithriadol, ac yn fodd o gyfoethogi bydolwg rhywun. Yn wir, mae darllen yn medru bod yn therapi, ac felly, mae\u2019n rhywbeth y dylem ni gyd ei werthfawrogi a\u2019i hyrwyddo\u2019n eang.\nMae sesiynau Llyfrau Lliwgar yn cael eu cynnal ym Mhontio, Bangor. Ewch draw i\u2019w tudalennau cymdeithasol i ddarganfod y dyddiadau!"}]